Onderwyser by private skool verkrag glo leerderFoto bloot ter illustrasie. (Argieffoto) ’n Onderwyser by ’n private skool in Gauteng wat van die verkragting van ’n leerder beskuldig word, bly voorlopig agter tralies. Die onderwyser is Woensdag borgtog in die rondgaande hof in die Kgosi Mampuru-gevangenis in Pretoria geweier. Hy is verlede maand in hegtenis geneem nadat een van sy 12-jarige leerders verkrag is. Die leerder is in gr. 6 by een van die skole wat deel vorm van ŉ instelling wat private onderwys teen ŉ bekostigbare skoolfonds aanbied. Lumka Mahanjana, woordvoerder van die Nasionale Vervolgingsgesag (NVG), sê die kind se ma het op 5 Mei opgemerk dat sy gedrag verander het. Die seun wou byvoorbeeld nie meer sy gunsteling-kos eet nie. Die ma het besluit om die aand by haar kind te slaap. Sy het toe opgemerk dat hy rondrol en sukkel om te slaap. Hy het ook effense bloeding gehad. Die ma het die volgende oggend boonop opgemerk dat daar geld uit haar bankrekening onttrek is. Sy het haar seun daaroor gekonfronteer en hy het erken dat hy die geld onttrek het sodat hy ŉ PlayStation 4 vir ’n onderwyser by die skool kon koop. Dít sodat die onderwyser hom nie langer sal aanrand nie, het dit later uitgekom. Die ma het die saak by die polisie aangemeld en die onderwyser is op 18 Mei in hegtenis geneem op aanklag van verkragting. Die staatsaanklaer in die saak, Lorinda van Pittius, het vandeesweek in die hof aangevoer dat dit nie in belang van geregtigheid sal wees indien die onderwyser borgtog toegestaan word nie, aangesien hy nog nie by die betrokke skool as onderwyser geskors is nie. Pittius het aangevoer dat die onderwyser moontlik ’n risiko vir die slagoffer kan inhou. Die onderwyser sal nou weer op 13 Junie in die hof verskyn. Hy bly intussen in aanhouding.